
Regulament de serviciu
privind “Închirierea şi întreţinerea toaletelor ecologice mobile pe raza municipiului Timişoara”

Art.1 Prezentul Regulament de serviciu stabileşte condiţiile de desfăşurare şi activităţile specifice necesare funcţionării eficiente şi în siguranţă, cu respectarea legislaţiei în vigoare, pentru:
1.1 Închirierea şi întreţinerea de toalete ecologice mobile pe raza Municipiului Timişoara în locaţiile cuprinse în anexa 1 la caietul de sarcini şi serviciile de întreţinere pentru acestea.
1.2 Serviciile de întreţinere  pentru toaletele ecologice din cadrul programului „Reabilitarea infrastructurii publice urbane a malurilor Canalului Bega” în locaţiile cuprinse în anexa 2 la caietul de sarcini
Art.2. Regulamentul de serviciu face parte integrantă din documentaţia de atribuire a achiziţiei serviciului de închiriere şi întreţinere toalete ecologice mobile pe raza Municipiului Timişoara.
Art.3 Pentru asigurarea condiţiilor zilnice de igienă în zonele verzi (scuaruri, parcuri, grădini publice, locuri de joacă special amenajate) şi zonele aglomerate din Municipiul Timişoara, pe tot parcursul anului, cu precădere în sezonul cald şi în perioadele cu festivităţi la care Municipiul Timişoara este organizator, coorganizator sau partener la organizarea de evenimente trebuiesc instalate, puse în funcţiune, întreţinute şi curăţate permanent cabinele de toalete ecologice.
(2) Numărul de toalete ecologice care face obiectul închirierii prezentului acord - cadru este de minim 40 bucăţi, acestea putând fi suplimentate în funcţie de nevoile achizitorului, la un maxim de 70  bucăţi pe perioada derulării contractului/acordului-cadru.
Art.4 Toaletele ecologice vor fi noi și vor avea caracteristicile tehnice stabilite prin caietul de sarcini, iar montarea şi demontarea lor se va face de către prestator pe cheltuiala sa, în punctele stabilite de achizitor, conform Anexei 1.
Art.5 Amplasarea toaletelor ecologice se va face ținând cont de următoarele:
- cabinele vor fi retrase de la trotuar ;
- se interzice amplasarea cabinelor de toaletă în zona fronturilor vizibile ale clădirilor declarate monumente istorice sau de arhitectură ; 
- amplasarea, montarea şi întreţinerea cabinelor de toaletă se va face fără distrugerea pavimentului.
Art.6 Pentru cele 28 de toalete ecologice din cadrul programului „Reabilitarea infrastructurii publice urbane a malurilor Canalului Bega” situate în locaţiile cuprinse în Anexa 2 la Caietul de sarcini se achiziţionează servicii de întreţinere.
Art.7 Serviciile de întreţinere a toaletelor ecologice vor fi de la un minim de 27.040 servicii,  la un număr maxim de 64.688  servicii pe perioada acordului-cadru.
În baza acordului-cadru se vor încheia  contracte subsecvente, fiecare pe o perioadă de 12  luni. 
(2) Cantităţi minime şi maxime aferente unui contract subsecvent:
Închirierea de toalete ecologice pentru: 
- cantitate minimă = 40 bucăţi; 
- cantitate maximă = 70 bucăţi. 
Servicii de întreţinere: 
- cantitate minimă = 6760 servicii; 
- cantitate maximă = 16172 servicii.
(3) Serviciile prestate pe parcursul derulării acordului-cadru, se vor deconta la valoarea tarifelor unitare ofertate.
	       Art.8 Întreţinerea şi asigurarea condiţiilor de igienă a cabinelor de toaletă de către prestator se va face 3 ori/săptămână la toaletele cuprinse în Anexa nr.1 și o dată/ săptămână la toaletele cuprinse în Anexa nr.2 a caietului de sarcini. Întreținerea pentru fiecare cabină de  toaletă, se va face de la data instalării acestora, iar în anumite perioade şi pentru anumite locaţii specificate, la solicitarea achizitorului, aceste operaţii pot fi suplimentate.
Art.9 Serviciul de întreţinere şi igienizare a toaletelor ecologice se va efectua astfel:
 (1) Pe baza unui program stabilit de comun acord între beneficiar și prestator , în baza unui grafic de curățare.
(2) Întreţinerea toaletelor ecologice cuprinde : 
- curătarea peretilor; tavanelor, usilor, pervazurilor, stergerea geamurilor si oglinzilor;
 - stergerea si dezinfectarea mobilierului; 
- colectarea gunoiului în saci de plastic si transportarea lui în containere speciale; 
- vidanjarea, spălarea şi dezinfectarea toaletelor ecologice (vase wc, chiuvete, pisoare);
- aerisirea încăperilor.
 (3) Curăţarea, dezinfecţia, recoltarea şi evacuarea deseurilor lichide si solide se vor face cu respectarea normelor sanitare si recomandarilor specifice în domeniu, aflate în vigoare.
 (4) Prin curăţare se înţelege îndepărtarea mecanică (manuală şi/sau automată ) a oricăror forme de deşeuri, praf sau depuneri de materiale nefolositoare, rezultate în urma activităţilor umane și a folosirii toaletelor.
(5) Prin dezinfecţie se înţelege reducerea numărului de germeni saprofili şi distrugerea germenilor patogeni prin mijloace fizice sau chimice astfel:
 - spălarea cu apă fierbinte la înaltă presiune (77-82 grade Celsius, timp de 2 minute); 
 	- spălarea cu detergent anionic şi dezinfecţia cu o substanţă chimică. 
 (6) Operaţiunile de întreţinere pe care trebuie să le execute prestatorul constau în: 
- curăţarea pardoselilor cu ştergătorul umezit cu detergent anionic şi cu aparat cu furtun cu înaltă presiune ori de câte ori este cazul, măturatul uscat fiind intrezis; 
- curăţarea pereţilor şi a plafoanelor cu detergent anionic; 
- curăţarea şi dezinfecţia cu peria, praf de curăţat şi detartrant a vaselor de wc şi a pisoarelor. Colacul de WC se șterge cu detergent anionic, respectiv dezinfectie chimică.
- echipamentele şi materialele de curăţenie: bureţii, periile, ştergătoarele, etc. se spală zilnic cu detergenţi anionici şi se clătesc cu apă fierbinte; 
- colectarea rezidurilor lichide şi solide în recipiente omologate în Uniunea Europeană şi evacuarea ritmică a acestora cu spălare şi dezinfectarea lor după golire; 
- instalatiile interioare de distribuţie a apei şi de evacuare a apelor uzate, sifoanele de pardoseală, obiectele sanitare (wc-.uri, pisoare, etc.) vor fi menţinute în permanentă stare de funcţionare şi curăţenie; 
- să se asigure materialele necesare igienei personale acelora care folosesc toaletele ecologice (hârtie igienică, mijloace de ştergere sau zvântare a mâinilor, etc. ); 
- vidanjarea rezervorului de dejecţii şi înlocuirea substanţei active;
- spălarea interioară cu jet cu înaltă presiune şi ştergerea uscată a interiorului; 
- înlocuirea pastilelor deodorizante, a hârtiei igienice, etc.
 	- în toaletele ecologice nu se admite folosirea prosoapelor textile.
	Art. 10  Conditiile de calitate ale serviciilor prestate :
(1)  Cabinele ecologice trebuie să fie menţinute zilnic complete, fără elemente lipsă. 
(2) Se vor respecta întocmai toate tehnologiile de execuţie pentru acest tip de prestaţie, pentru fiecare tip de cabină folosită, în scopul asigurării condiţiilor de igienă, sănătate şi de protecţie a mediului pe toată durata închirierii cabinelor de toalete ecologice.
(3) Vor fi utilizate materiale dezinfectante; deodorante, biodegradabile şi diferite nuanţe de parfum, care spală, dezinfectează, descompun şi macerează materiile fecale şi aromatizează, iar avizele sanitare aferente acestora vor fi prezentate spre verificare achizitorului, inainte de a incepe folosirea acestora. 
(4) Cabinele trebuie să aiba uşa, pereţii, planşeul şi platformele curate, spălate şi dezinfectate la interior şi la exterior.
(5) În exteriorul cabinelor, la loc vizibil, prestatorul va lipi autocolante cu numărul de inventar al platformei, numele prestatorului şi telefoanele non-stop ale dispeceratului propriu, pentru a prelua eventualele sesizări ale populaţiei sau ale achizitorului.
(6) În cazul deteriorării sau dispariţiei unor părţi componente ale toaletelor, prestatorul va lua măsuri de refacere / înlocuire a acestora pe propria cheltuială.
(7) Demontarea toaletelor ecologice şi eliberarea amplasamentelor se va face de către prestator, în termen 15 zile de la încetarea duratei acordului cadru.
Art. 11 Durata de executare a serviciilor este de 48 luni.
Art. 12 Indicatori de performanță:
(1) Calitatea şi eficienţă serviciului şi a activităţilor prestate/ Îndeplinirea prevederilor din contract şi caietul de sarcini cu privire la calitatea şi cantitatea serviciului prestat;
(2) Starea tehnică a echipamentelor și a dotărilor care fac obiectul achiziției;
(3) Realizarea serviciilor maxime conform contractului și respectarea graficelor de curățare a toaletelor;
Art. 13 Sancţiuni
(1) Constatarea neîndeplinirii parţiale sau îndeplinirii defectuoase a serviciilor  se constată de către achizitor, pe bază de proces - verbal de constatare şi se sancţionează astfel:
- Încălcarea graficului de curăţare, se va sancționa prin neplata serviciilor care s-a constatat că nu au fost efectuate
	      - Încălcarea art. 9 şi 10 modul de curăţare şi al calităţii serviciilor va duce la rezilierea contractului după constatarea a trei abateri consecutive.
      	        (2) Nerespectarea gravă şi repetată a Indicatorilor de Performanţă poate determina  rezilierea Contractului de către autoritatea contractantă.
                    (3) Constatarea neîndeplinirii clauzelor contractuale duce la rezilierea unilaterală a contractului cu plata de despăgubiri echivalente cu 5% /zi rămasă până la încheierea contractului subsecvent.
         Art.14 În caz de neexecutare sau de nerespectare de către prestator a obligaţiilor prevăzute în prezentul Caiet de Sarcini se va proceda la rezolvarea acestora pe cale amiabilă. Dacă părţile nu convin ca toate neînţelegerile rezultate din interpretarea, executarea obligațiilor prevăzute în prezentul caiet de sarcini și nu vor fi rezolvate pe cale amiabilă, se vor adresa instanțelor de judecată competente.
	          
Art.15  Alte clauze:
(1) Prestatorului  îi revine întreaga responsabilitate privind prestarea serviciilor din contract în condiţiile impuse de legislaţia specifică în vigoare (autorizaţii de mediu, avize, etc.)
(2)  Încetarea prestării serviciilor de către prestator se face în următoarele situaţii:
		a) La expirarea duratei stabilite prin contract;
			b) În cazul nerespectării repetate ale obligaţiilor contractuale de către prestator sau ca urmare a constatării unor abateri ale acestuia, autoritatea contractantă are dreptul să rezilieze contractul, cu plata unei despăgubiri în sarcina prestatorului, egală cu contravaloarea a 5% /zi rămasă până la încheierea contractului subsecvent.
	(3) În caz de reziliere a contractului înainte de termen, până la organizarea unei noi proceduri de licitaţie, prestatorul este obligat să asigure continuitatea serviciului prestat;
	(4) Contractul este reziliat de drept în cazul în care prestatorul este declarat în faliment, insolvenţă.
(5) Autoritatea contractantă are dreptul să rezilieze contractul şi să organizeze o nouă procedură dacă constată nerespectarea de către prestator a obligaţiilor contractuale şi dacă prestatorul nu adoptă programe de măsuri care să respecte şi să asigure atingerea într-un interval de timp prestabilit a parametrilor de calitate asumaţi. 

Art. 16  Dispoziții finale 
Autoritatea contractantă prin reprezentanţii săi, Direcţia Clădiri, Terenuri şi Dotări Diverse I EST/Biroul Garaje, Cimitire, Coşerit şi Spaţii Utilitare, verifică şi supraveghează respectarea de către prestator a activităţilor şi serviciilor necesare executării contractului având ca obiect “Închirierea şi întreţinerea toaletelor ecologice mobile pe raza municipiului Timişoara”
Art.17. Drepturile şi îndatoririle părţilor se stabilesc prin contract.
Art.18. Prezentul Regulament de serviciu face parte integrantă din contract.

